CELEX: 62005FJ0099
Viešoji tarnyba
Pareigūnai
Pareigų paaukštinimas

1.
Pareigūnai – Pareigų paaukštinimas – Taikytinos taisyklės – 2004 m. pareigų paaukštinimo procedūra
(Pareigūnų tarnybos nuostatų XIII priedo 6 straipsnio antra pastraipa)
2.
Pareigūnai – Pareigų paaukštinimas ‑ Taikytinos taisyklės – 2004 m. pareigų paaukštinimo procedūra
(Pareigūnų tarnybos nuostatų 45 straipsnis; Tarybos reglamento Nr. 723/2004 2 straipsnis)
3.
Pareigūnai – Pareigų paaukštinimas – Nuopelnų palyginimas
(Pareigūnų tarnybos nuostatų 45 straipsnis)
4.
Pareigūnai – Ieškinys – Suinteresuotumas pareikšti ieškinį
(Pareigūnų tarnybos nuostatų 45 straipsnis)
1.
Pareigūnų tarnybos nuostatų XIII priedo 6 straipsnio antra pastraipa skirta nustatyti ne 2004 m. pareigų paaukštinimo procedūrai
taikytiną Pareigūnų tarnybos nuostatų redakciją, bet redakciją, reglamentuojančią sprendimų paaukštinti pareigas, priimtų
pasibaigus šiai procedūrai, poveikį. Šios nuostatos tikslas yra užtikrinti pareigūnams, kurių atžvilgiu sprendimas paaukštinti
pareigas buvo priimtas 2004 m. pabaigoje, tačiau kurių pareigų paaukštinimas įsigaliojo iki 2004 m. gegužės 1 d., kad dėl
jų pareigų paaukštinimo atsiradusi nauda karjerai, visų pirma perkėlimas į aukštesnį lygį, yra tapati naudai, kuri būtų atsiradusi
remiantis sprendimu paaukštinti pareigas, priimtu iki Pareigūnų tarnybos nuostatų, iš dalies pakeistų Reglamentu Nr. 723/2004,
įsigaliojimo.
(žr. 47 punktą)
2.
Nesant nuostatų, leidžiančių nepaisyti nedelsiamo naujų Reglamento Nr. 723/2004, nuo 2004 m. gegužės 1 d. iš dalies keičiančio
Pareigūnų tarnybos nuostatus ir kitų tarnautojų įdarbinimo sąlygas, nuostatų taikymo principo, Pareigūnų tarnybos nuostatų
45 straipsnis, iš dalies pakeistas šiuo reglamentu, nedelsiant taikomas nuo šio reglamento įsigaliojimo. Todėl 2004 m. lapkričio
mėn. Komisija negalėjo teisėtai taikyti ankstesnių Pareigūnų tarnybos nuostatų 45 straipsnyje įtvirtintų taisyklių, panaikintų
šiuo reglamentu, kad priimtų sprendimą, kuriuo, pasibaigus 2004 m. pareigų paaukštinimo procedūrai, nustatomas pareigūno bendras
nuopelnų balų skaičius, ir sprendimą per šią procedūrą nepaaukštinti jo pareigų.
(žr. 52 ir 53 punktus)
3.
Komisijos sprendimas, kuriuo per 2004 m. pareigų paaukštinimo procedūrą buvo nustatytas bendras pareigūno nuopelnų balų skaičius,
konkrečiai neatsižvelgiant į du papildomus kriterijus, nurodytus 2004 m. gegužės 1 d. galiojusios Pareigūnų tarnybos nuostatų
redakcijos 45 straipsnyje, t. y. kalbas, kurias pareigūnas vartoja atlikdamas savo pareigas, išskyrus tą kalbą, apie kurios
nuodugnų mokėjimą jis yra pateikęs įrodymų paskiriant jį į pareigas, ir, kai reikia, jo atliekamų pareigų lygį, yra neteisėtas.
Dėl šio sprendimo neteisėtumo neteisėtas tampa ir sprendimas nepaaukštinti minėto pareigūno, jeigu yra galimybė, kad nauja
kandidatūrų palyginamoji analizė, atsižvelgiant į šiuos du kriterijus, lemtų visiškai skirtingą pareigūnų nuopelnų prioritetų
vertinimą ir, atsižvelgiant į aplinkybes, leistų minėtam pareigūnui pasiekti šiai procedūrai nustatytą pareigų paaukštinimo
ribą.
(žr. 55, 57 ir 59–61 punktus)
4.
Ieškinys yra priimtinas, tik jeigu ieškovas yra asmeniškai suinteresuotas jo skundžiamo akto panaikinimu. Pareigūnas gali
jaustis nukentėjęs dėl pareigūnų, kurių pareigos buvo paaukštintos, sąrašo ir būti asmeniškai suinteresuotas jo panaikinimu
tik tiek, kiek jame nenurodyta jo pavardė, jeigu šie pareigų paaukštinimai netrukdo tam, kad, atlikus naują nuopelnų palyginimą
pagal Pareigūnų tarnybos nuostatų 45 straipsnį, jis pats būtų paaukštintas per aptariamą procedūrą. Todėl reikalavimai panaikinti
visą šį sąrašą yra nepriimtini.
(žr. 65–67 punktus)
Nuoroda:
Pirmosios instancijos teismo praktika: 1996 m. lapkričio 21 d. Sprendimo
Michaël prieš Komisiją
, T‑144/95, Rink. VT p. I‑A‑529 ir II‑1429, 31 punktas; 2004 m. rugsėjo 28 d. Sprendimo
MCI prieš Komisiją
, T‑310/00, Rink. p. II‑3253, 44 punktas.